**Usmernenie k dištančnej forme vzdelávania**

**vydané dňa 04. 11. 2021**

Tento dokument je určený žiakom, rodičom a učiteľom Gymnázia Vojtecha Mihálika Sereď. Uvádzajú sa v ňom základné pravidlá, ktorých dodržiavanie môže napomôcť kvalite vzdelávania počas dištančnej formy výučby. Ide o otvorený dokument, ktorý sa môže priebežne upravovať a dopĺňať na základe našich spoločných skúseností.

**Povinnosti učiteľa:**

**1**. Koordinovať množstvo zadávaných úloh pre jednotlivé triedy so svojimi kolegami.

**2**. Zúčastňovať sa dostupných školení, webinárov a online porád.

**3**. Poskytnúť spätnú väzbu rodičom o známkach, splnených úlohách, výsledkoch testov, písomiek, o účasti a neúčasti žiakov na online hodinách.

**4**. Vyžadovať dodržiavanie pravidiel správania sa na videokonferencii (príloha tohto dokumentu).

**5**. V prípade nevhodného správania sa žiakov postupovať v zmysle Školského poriadku GVMS.

**6**. Evidovať dochádzku na online hodinách ako pri prezenčnom vzdelávaní.

**7**. Prispôsobiť vhodný obsah, metódy a postupy vzdelávania pre online vyučovanie, využívať vhodné vzdelávacie portály, na ktorých sa dohodnú jednotlivé predmetové komisie.

**8**. Poskytnúť spätnú väzbu žiakovi o hodnotení, aktivite žiaka na online hodinách, o správnosti vypracovania domácich úloh.

**9**. Venovať zvláštnu starostlivosť žiakom so ŠVVP, v prípade potreby komunikovať s rodičmi, prípadne so Súkromným centrom špeciálno-pedagogického poradenstva Maják v Seredi.

**10**. Hodnotiť žiaka v zmysle Metodického pokynu č.21/2011 na hodnotenie a klasifikáciu žiakov stredných škôl, posilniť formatívne hodnotenie.

**11**. Zadávanie učiva a úloh :

* každý učiteľ pošle žiakom naraz učebný materiál v rozsahu, ktorý zodpovedá jednej vyučovacej hodine,
* ak chce učiteľ k učebnému materiálu pridať aj pracovný list, zohľadní reálny čas, ktorý je potrebný na jeho vypracovanie,
* žiakom je potrebné dať na vypracovanie zadaných úloh dostatočný čas, min. 24 hod. pred odovzdaním,
* učitelia zadávajú žiakom úlohy v pracovných dňoch od 7.30 - 20.00 hod,
* žiak môže požiadať vyučujúceho o individuálnu konzultáciu,
* učitelia budú zadávať žiakom domáce úlohy v primeranom rozsahu podľa časovej dotácie jednotlivých predmetov nasledovne:

**Časová dotácia predmetu Množstvo domácej úlohy najviac**

**1 až 2 hodiny** týždenne domácu úlohu zadáva učiteľ najviac **1-krát** do týždňa

**3 hodiny** týždenne domácu úlohu zadáva učiteľ najviac **2-krát** do týždňa

**4 hodiny** týždenne domácu úlohu zadáva učiteľ najviac **3-krát** do týždňa

**5 hodín** týždenne domácu úlohu zadáva učiteľ najviac **4-krát** do týždňa.

**12**. Dištančná forma vzdelávania prebieha formou elektronickej komunikácie žiakov s pedagogickými zamestnancami školy nasledujúcimi platformami:

* online vyučovanie prostredníctvom aplikácie MS Teams,
* zadávanie domácich úloh a študijného materiálu prostredníctvom školského

portálu edupage, MS Teams,

* využívanie OFICCE 365, ako aj ostatných vzdelávacích portálov.

**13**. Triedni učitelia sú povinní monitorovať stav dištančnej formy vzdelávania vo svojej triede, komunikovať, spolupracovať s ostatnými vyučujúcimi a v rámci možností riešiť problémy spoločne. V prípade, že nevedia riešiť vzniknutý problém, obracajú sa na vedenie školy.

**14**. Učitelia sú povinní každý deň kontrolovať svoju emailovú schránku a sledovať aktualizácie na portáli Učíme na diaľku, na Edupage, resp. na webovej stránke školy.

**15**. Rodičovské združenia sa budú konať online formou na podnet triedneho učiteľa.

**Povinnosti žiakov:**

**1**. Zistiť, aký majú rozvrh online hodín na edupage a aj ho dodržiavať.

**2.** Komunikovať s učiteľmi a rešpektovať ich pokyny. Sú povinní študovať zaslané materiály, vypracovať zadania, posielať učiteľom v určenom termíne výsledky riešení a podobne.

**3**. Účasť na online hodinách:

* účasť na hodine je povinná , rovnako ako v škole,
* je potrebné dodržiavať pravidlá správania sa na videokonferencii ( viď prílohu
* tohto dokumentu),
* dodržiavať pokyny učiteľa ( zapnúť/ vypnúť mikrofón, kameru,.. ),
* aktívne sa zapájať do priebehu hodiny, v prípade neporozumenia niečoho, nebáť sa opýtať,
* nevyrušovať spolužiakov (osobným vypisovaním, zisťovaním aké sú možnosti portálu počas vyučovania,...),
* v prípade nevhodného správania sa žiakov postupuje učiteľ v zmysle Školského poriadku GVMS.

**4**. V prípade neodkladných problémov týkajúcich sa vzdelávania sú žiaci povinní kontaktovať svojho triedneho učiteľa, resp. konkrétneho vyučujúceho.

**5.** Zadávanie učiva a úloh:

* žiaci dostanú na vypracovanie zadaných úloh dostatočný čas,
* žiaci posielajú vypracované domáce úlohy v presne stanovenom čase,
* žiak môže požiadať vyučujúceho o individuálnu konzultáciu.

**6**. Dištančná forma vzdelávania prebieha formou elektronickej komunikácie žiakov s pedagogickými zamestnancami školy nasledujúcimi platformami:

* online vyučovanie prostredníctvom aplikácie MS Teams,
* zadávanie domácich úloh a študijného materiálu prostredníctvom školského portálu Edupage, MS Teams,
* využívanie OFICCE 365, ako aj ostatných vzdelávacích portálov,
* žiaci sú povinní každý deň kontrolovať svoju emailovú schránku a sledovať aktualizácie na Edupage, resp. na webovej stránke školy.

**7**. Komunikácia s učiteľom prebieha v pracovné dni od 8,00 – 16,00 hod.

**Odporúčania a informácie pre rodičov:**

**1**. Vytvoriť si spoločne s dieťaťom týždenný rozvrh tak, aby sa vzali do úvahy online hodiny všetkých detí a tiež čas, ktorý potrebujú venovať samostatnej príprave a relaxu.

**2**. Vytvoriť čo najoptimálnejšie prostredie pre učenie sa vášho dieťaťa - eliminovať rušivé prvky.

**3**. Podporovať snahu školy a učiteľov pri online vzdelávaní.

**4**. Zabezpečiť dieťaťu potrebné technické vybavenie pre účasť na online hodine (stanovené portály, kamera, mikrofón, reproduktor,..).

**5**. Informovať sa o spôsobe komunikácie medzi dieťaťom a učiteľmi.

**6**. Informovať školu o všetkých dôležitých skutočnostiach, ktoré žiakovi bránia v plnení súčasnej formy vzdelávania, vrátane zdravotných problémov.

**7**. Rodičovské združenia sa budú konať online formou na podnet triedneho učiteľa.

**8**. Učiteľ poskytne spätnú väzbu rodičom o známkach, splnených úlohách, výsledkoch testov, písomiek, o účasti a neúčasti žiakov na online hodinách prostredníctvom školského portálu Edupage.

v Seredi, dňa 04. 11. 2021

Vypracovala: Mgr. Ľubica Štefáková, zástupkyňa riaditeľky školy

Schválila: RNDr. Viera Tkáčová, riaditeľka školy